**ДЕТСКА ГРАДИНА „СЛЪНЦЕ“**

=======================================================

с.Ореховица,община Долна Митрополия,област Плевен

пл.”Възраждане” №1,тел.065532327,e-mail:cdg\_orehovica@abv.bg;

info-1500940@edu.mon.bg;dg-orehovica.kidbg.info

**УТВЪРДИЛ:**

Директор: ………………………

/ Цецка Вацова /

**МОДЕЛ ЗА АДАПТАЦИЯ НА ДЕЦАТА В ДЕТСКА ГРАДИНА „ СЛЪНЦЕ“**

**с. ОРЕХОВИЦА**

Настоящият документ за адаптирането на детето при първоначалното му постъпване в ДГ „ Слънце“ е предназначен за родителите, педагогическите специалисти и медицинското лице.

Цел: активно взаимодействие между детската градина и родителите за постигане бърза и безболезнена адаптация на всяко ново постъпващо дете, чрез уеднаквяване на подходите и обогатяване знанията на възрастните за особеностите в развитието на детето в ранна възраст. Детската градина е първата степен в образователната система и се грижи за възпитанието, образованието и социализацията на децата.

Адаптацията към детската градина е труден процес и за децата, и за възрастните около тях. Адаптирането е строго индивидуален процес за всяко дете и за неговите родители. За някои деца този период може да бъде една седмица, за други-един месец, а за трети по-дълъг. Педагозите и родителите трябва да имат търпение и да подпомагат детето в процеса на адаптация, за да протече той възможно най-бързо и безболезнено. Тръгването на детска градина е едно изключително събитие за малкото дете, защото е свързано именно с попадане в нова среда-материална, социална, обществена и природна. За безболезнената адаптация към тези промени, изключително важна е предварителната подготовка на детето в семейството. Детската градина от своя страна, като институция, по предназначение изпълнява националните образователни политики. Цялостната дейност и всички практики в детската градина са законово регламентирани, научно обосновани, професионално практикувани и институционално контролирани. Детското заведение е инициативен фактор във взаимодействието с родителите. Законът за предучилищно и училищно образование определя ролята на родителите като участници в образователния процес. Родителите са длъжни да подпомагат и да участват в процеса на изграждане на навици и умения на детето, да се осведомяват за приобщаването на детето към детската група.

В ДГ „ Слънце“ се прилагат множество подходи и прийоми, на първо място индивидуален подход към всяко дете и активни грижи за новопостъпилите деца.

Съвместни дейности с родителите в периода на адаптация от семейна среда към детска градина:

• В седмицата преди 15 септември, по предварително изготвен график, запознаване на родителите и децата с учителите на групата, с материалната база-куклени кътове, леглата в спалнята и др. Децата могат да прекарат известно време-да пият вода, да си измият и подсушат ръчичките в мивките, да запомнят гардеробчетата си.

Родителите да запознаят учителите и помощник-възпитателя с индивидуалните особености на всяко дете, на неговите навици и умения.

По време на този начален престой, родителите ще получат и информация за режима на децата и правилата в групата. Графикът включва имената на децата и часовия интервал, в който могат да посетят детското заведение / на всеки час по 4 деца/

• На 15септември., ако детето е много разстроено и неспокойно, родителят да остане известно време с него, като прецени кога ще го вземе.

• Включване в съвместни дейности между 10.30 и 11.30ч., както и в следобедните часове-дейности по избор, разказване на приказки, игри на открито и др.

• На първата родителска среща може да се покани психолог, който да даде насоки на родителите и учителите.

• Търсене на възможност за поетапно приемане на децата.

Препоръки за родителите:

Предварителна подготовка

• Трябва предварително да подготвите детето за мисълта за детска градина. Може да му се говори за това, че отива на ДГ, а родителите-на работа.

От сайта на ДГ „ Слънце“ се запознайте с информацията за детското заведение, вътрешни документи, както и със снимковия материал; може да се разходите до ДГ, подробно да разкажете за реда в нея, за обстановката.

Детето трябва да е запознато с това, което го очаква. Накарайте го да разбере, че вие ще се чувствате горди, че то вече е голямо и ходи на детска градина.

• Раздялата в ДГ трябва да бъде кратка и насърчаваща детето. Най-добре е да помислите за своя ритуал при раздяла. Ритуалът ще ви направи по-уверени и тази увереност ще се предава на детето. Колкото по-плахи и нерешителни сте в този момент, толкова по-тревожно ще бъде и детето. Не обещавайте неща, които не можете да изпълните.

• Своевременно и ежедневно се информирайте и консултирайте за адаптирането, постиженията и поведението на детето; споделяйте своите впечатления с персонала.

• Постарайте се детето да бъде в спокойна обстановка, без никакви конфликти. Говорете му ласкаво и нежно, по-често го прегръщайте. Не забравяйте да го хвалите за всичко постигнато. То се нуждае от вашата постоянна подкрепа.

По отношение на детето-престой и ниво на изградени навици и умения:

• Първите една-две седмици, при възможност на родителите, детето може да посещава ДГ само в определени моменти от дневната организация за 1 час, постепенно времето да се увеличава и да се включат нови моменти;

• Целодневният престой да е по-кратък за детето през периода на адаптация;

• Да е приучено да ползва тоалетна, да дава сигнали на персонала за това;

• Да има елементарни умения да държи лъжица;

• Да консумира разнообразно приготвена храна;

• Да пие от чаша;

• Да има опит за общуване и в непозната среда;

• Да седи на детско столче;

• Да е дружелюбно към другите деца, да споделя играчки;

• Да прибира играчки на определените места в групата;

• В период на адаптация, може да идва в групата със своя любима играчка.

Персоналът в ДГ „ Слънце“:

• Запознава се с детето, запознава децата помежду им;

• Посреща и приема детето с положително настроение, вежливо, учтиво, създава усещане за сигурност и спокойствие;

• Подготвя предварително средата в групата за игра и занимания по избор на децата;

• Запознава детето с обстановката и обяснява предназначението на отделните помещения, материали, пособия;

• Провежда организацията на учебния ден, като се съобразява с желанията и потребностите на децата и осигурява разнообразие на дейности-образователни, възпитателни, игри и други основни и допълнителни форми на педагогическо взаимодействие;

• Подкрепя и подпомага всяко дете, когато изпитва затруднения или несигурност;

• За по-бърза адаптация на децата, при необходимост, се допуска родител в групата за отделни моменти;

• Не се допускат травми и наранявания и агресивно поведение: хапане, удряне, блъскане, щипане и други форми на агресия между децата;

• Поддържа се спокойна и приятна атмосфера за децата, без напрежение;

• Използва се цялата налична материално-техническа база-аудио-визуална техника, играчки, познавателни книжки за интересно, забавно и развиващо пребиваване на детето в ДГ;

• Не се допуска грубост, тревоги, наказания, безразличие и безучастие при проблеми на децата. Децата не се оставят без надзор.

• На родителите се дава своевременно и ежедневна информация и консултиране, относно постиженията и поведението на детето;

• Персоналът възприема детето като най-висша ценност, но няма роля на майка, на баба. Те са служебни лица, изпълняващи трудови задължения по длъжностна характеристика, спазват професионална етика и отговорности, произтичащи от длъжностите и съобразно със закона.

Модела за адаптация е неразделна част от Правилника за дейността на ДГ “Слънце“.